ai4bharat/Pralekha huggingface dataset:
நிதி அமைச்சகம்
ரூ.611 கோடி மதிப்பில் போலி ரசீது வழங்கி ரூ.38.5 கோடி உள்ளீட்டு வரி மோசடி: மத்திய ஜிஎஸ்டி உளவுத்துறை கண்டுபிடிப்பு
ஜிஎஸ்டி உள்ளீட்டு வரி மோசடி செய்வதற்காக போலி ரசீதுகளை வழங்கிய நிறுவனங்கள் மற்றும் மோசடி நபர்களை தில்லி தெற்கு மத்திய ஜிஎஸ்டி ஆணையரக அதிகாரிகள் கண்டுபிடித்துள்ளனர்.
போலீ ரசீதுகளை உருவாக்கி அதன் மூலம் ஜிஎஸ்டி உள்ளீட்டு வரி மோசடி செய்யும் பல நிறுவனங்கள் நாட்டின் பல பகுதிகளில் செயல்பட்டு வந்தன. இவற்றை கண்டுபிடித்து, வரி மோசடிகளை ஜிஎஸ்டி ஆணையரக உளவுத்துறை அதிகாரிகள் கண்டுபிடித்து வருகின்றனர்.
தில்லி மற்றும் தேசியத் தலைநகர் மண்டலத்தில், போலி ரசீதுகளை உருவாக்கி சுழற்சி வர்த்தகத்தில் ஈடுபட்டு வந்த 54 போலி நிறுவனங்களைப் பற்றி தகவல்களைச் சேகரித்து அவற்றில் தெற்கு தில்லியில் உள்ள மத்திய ஜிஎஸ்டி ஆணையரக உளவுத்துறை அதிகாரிகள் சோதனை நடத்தினர். அங்கு போலி ரப்பர் ஸ்டாம்புகள், நிறுவனங்களின் பெயர்கள் அடங்கிய லெட்டர்பேடு கடிதப் புத்தகங்கள், செல்போன்கள், லேப்டாப்புகள், கைப்பற்றப்பட்டன.
ஆரம்ப கட்ட விசாரணையில் ரூ.611 கோடி மதிப்பு அளவில் இந்த நிறுவனங்கள் போலி ரசீதுகளை உருவாக்கியுள்ளனர் எனது தெரிய வந்துள்ளது. இதன் மூலம் ரூ 38.5 கோடி வரி மோசடி செய்யப்பட்டுள்ளது. இந்த குற்றத்தைப் போலி நிறுவனங்களை நடத்தி வந்தவர்கள் ஒப்புக் கொண்டனர்.
இந்த மோசடியில் ஈடுபட்டவர்கள் மீது மத்திய ஜிஎஸ்டி சட்டம் 2017-ன் கீழ் ஜாமீனில் வர முடியாத வழக்குகள் பதிவு செய்யப்பட்டுள்ளன. போலி நிறுவனங்களை நடத்தி 3 முக்கிய நபர்கள் அங்கித் குப்தா, ரவீந்திர சிங், ராஜேந்திர சிங் ஆகியோர் கடந்த 23ம் தேதி கைது செய்யப்பட்டு 14 நாட்கள் நீதிமன்றக் காவலில் வைக்கப்பட்டுள்ளனர்.
இந்த ஜிஎஸ்டி உள்ளீட்டு வரி மோசடி தொடர்பாக மேலும் விசாரணைகள் நடந்து வருகின்றன.
பாதுகாப்பு அமைச்சகம்
பாதுகாப்பு துறையில் ‘தற்சார்பை’ விரைவுபடுத்த மேலும் 101 ஆயுதங்கள் மற்றும் தளங்களை உள்நாட்டில் உருவாக்குவதற்கான முக்கிய கொள்கை முடிவு
முக்கிய உபகரணங்கள்/தளங்கள் அடங்கிய 101 பொருட்களின் மூன்றாவது நேர்மறையான உள்நாட்டுமயமாக்கல் பட்டியலை பாதுகாப்பு அமைச்சர் திரு ராஜ்நாத் சிங் ஏப்ரல் 07, 2022 அன்று புதுதில்லியில் வெளியிட்டார்.
பாதுகாப்பு அமைச்சகத்தின் ராணுவ விவகாரங்கள் துறை மூலம் அறிவிக்கப்பட்ட இந்தப் பட்டியல் அடுத்த ஐந்து ஆண்டுகளில் உறுதியான ஆர்டர்களை பெறும் வகையில் உருவாக்கப்படும் கருவிகள்/அமைப்புகள் மீது சிறப்பு கவனம் செலுத்துகிறது.. டிசம்பர் 2022 முதல் டிசம்பர் 2027 வரை படிப்படியாக இந்த ஆயுதங்கள் மற்றும் தளங்களை உள்நாட்டுமயமாக்க திட்டமிடப்பட்டுள்ளது.
பாதுகாப்பு கொள்முதல் நடைமுறை 2020-ன் விதிகளின்படி, உள்நாட்டு நிறுவனங்களில் இருந்து இந்த 101 பொருட்கள் வாங்கப்படும். முறையே ஆகஸ்ட் 21, 2020 மற்றும் மே 31, 2021 அன்று வெளியிடப்பட்ட முதல் பட்டியல்  மற்றும் இரண்டாவது பட்டியல்  ஆகியவற்றை தொடர்ந்து இன்றைய பட்டியல் வெளியிடப்பட்டுள்ளது.
உள்நாட்டிலேயே தயாரிக்கப்படும் 310 பாதுகாப்பு உபகரணங்களை உள்ளடக்கிய இந்த மூன்று பட்டியல்கள் ஆயுதப்படைகளின் தேவையை பூர்த்தி செய்ய சர்வதேச தரத்திலான உபகரணங்களை கொள்முதல் செய்வதில் உள்நாட்டு தொழில்துறையின் திறன்களில் அரசின் நம்பிக்கையை பிரதிபலிக்கின்றன.
தொழில்நுட்பம் மற்றும் உற்பத்தித் திறன்களில் புதிய முதலீட்டை ஈர்ப்பதன் மூலம் உள்நாட்டு ஆராய்ச்சி மற்றும் மேம்பாட்டின் திறனை இது தூண்டும். ஆயுதப் படைகளின் போக்குகள் மற்றும் எதிர்காலத் தேவைகளைப் புரிந்து கொள்வதற்கு உள்நாட்டுத் தொழில்துறைக்கு இது ஏராளமான வாய்ப்புகளை வழங்கும்.
தொலை உணர்வு கருவிகள், ஆயுதங்கள், வெடிமருந்துகள், இலகுரக பீரங்கிகள், கடற்படை பயன்பாட்டு ஹெலிகாப்டர்கள், கப்பல்களுக்கான ரேடார், கப்பல் எதிர்ப்பு ஏவுகணை, நீருக்கடியில் செல்லும் வாகனம், ஆளில்லா விமானம், கதிரியக்க எதிர்ப்பு ஏவுகணைகள், வெடிகுண்டுகள் உள்ளிட்டவை மூன்றாம் பட்டியலில் இடம்பெற்றுள்ளன. பாதுகாப்பு அமைச்சகத்தின் இணையதளத்தில் இவை குறித்த தகவல்கள் உள்ளன.
நிகழ்ச்சியில் உரையாற்றிய பாதுகாப்பு அமைச்சர், பிரதமர் திரு நரேந்திர மோடியின் ‘தற்சார்பு இந்தியா’ இலக்கை அடைய அரசு மேற்கொண்டுள்ள முழு முயற்சிகளின் அடையாளம் என்று மூன்றாவது பட்டியலை விவரித்தார். இந்த புதிய பட்டியல் உள்நாட்டு தொழில்துறையின் வளர்ச்சியில் முக்கியமானதாக இருக்கும் என்றும், நாட்டின் ஆராய்ச்சி, மேம்பாடு மற்றும் உற்பத்தித் திறனை உயர் மட்டத்திற்கு கொண்டு செல்லும் என்றும் அவர் நம்பிக்கை தெரிவித்தார்.
பாதுகாப்பு ஆராய்ச்சி மற்றும் மேம்பாட்டு அமைப்பு , பாதுகாப்பு உற்பத்தித் துறை, சேவைத் தலைமையகங்கள் மற்றும் தனியார் தொழில்துறை போன்ற அனைத்து பங்குதாரர்களுடனும் ஆழ்ந்த ஆலோசனைக்குப் பிறகு இந்த மூன்றாவது நேர்மறையான உள்நாட்டுமயமாக்கல் பட்டியல் தயாரிக்கப்பட்டுள்ளது.
முந்தைய இரண்டு பட்டியல்களைப் போலவே, மூன்றாவது பட்டியலில் கொடுக்கப்பட்டுள்ள காலக்கெடுவும் கடைபிடிக்கப்படும் என்று திரு ராஜ்நாத் சிங் உறுதியளித்தார். டிஆர்டிஓ மற்றும் தொழில்துறைக்கு அவர் வாழ்த்து தெரிவித்தார்.
உள்நாட்டுத் தொழில்துறையின் பங்களிப்பை அதிகரிக்க அரசு எடுத்துள்ள நடவடிக்கைகளைப் பட்டியலிட்ட அமைச்சர், தன்னம்பிக்கையை மேம்படுத்துவதற்கும் இறக்குமதி சார்ந்திருப்பதைக் குறைப்பதற்கும் மூலதனக் கொள்முதல் பட்ஜெட்டில் 68 சதவீதம் உள்நாட்டு கொள்முதலுக்கு ஒதுக்கப்பட்டுள்ளது என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1814446
தகவல் மற்றும் ஒலிபரப்பு அமைச்சகம்
கொவிட்-19 உண்மை சரிபார்த்தல் பிரிவை அமைத்தது பத்திரிகை தகவல் அலுவலகம்
இரவு 8 மணிக்கு தினசரி கொவிட் செய்தித் தொகுப்பை பத்திரிகை தகவல் அலுவலகம் அளிக்கும்
தகவல்களை மின்னஞ்சல் மூலம் பெற்றுக் கொண்டு அவற்றுக்கான பதில்களை விரைந்து அளிக்கும் கொவிட்-19 உண்மை சரிபார்த்தல் பிரிவு என்னும் இணையதளத்தை பத்திரிகை தகவல் அலுவலகம்  அமைத்துள்ளது. கொவிட்-19 குறித்த அரசின் முடிவுகளையும், முன்னேற்றங்களையும், வளர்ச்சியையும் குறித்த தகவல்களைத் தெரியப்படுத்த தினமும் இரவு 8 மணிக்கு ஒரு செய்தித் தொகுப்பை பத்திரிகை தகவல் அலுவலகம் வெளியிடும். இன்று மாலை 6.30க்கு முதல் தொகுப்பு வெளியிடப்பட்டது.
மேலும், கொவிட்-19 பற்றிய தொழில்நுட்ப அம்சங்கள் குறித்து பொது மக்களின் மனங்களில் ஏதாவது சந்தேகங்கள் எழுந்தால், அவற்றை தெளிவுப்படுத்துவதற்காக அனைத்திந்திய மருத்துவ அறிவியல் கழகம்  போன்ற நிறுவனங்களின் நிபுணர்களைக் கொண்ட ஒரு தொழில்நுட்பக் குழுவை சுகாதார, குடும்ப நல அமைச்சகம் அமைத்துள்ளது. இடம்பெயர்ந்தோர் மத்தியில் உள்ள உளவியல் சிக்கல்களைக் கையாள விரிவான வழிகாட்டுதல்களையும் அமைச்சகம் வெளியிட்டுள்ளது.
கொவிட்-19 மேலாண்மையில் உள்ள பல்வேறு அம்சங்கள் குறித்து முடிவெடுக்கக் கூடிய தெளிவான ஆணையுரிமையுடன், பேரழிவு மேலாண்மை சட்டத்தின் கீழ் அமைக்கப்பட்டுள்ள அதிகாரம் பொருந்திய 11குழுக்கள் குறித்து மாநில அரசுகளுக்குத் தெரியப்படுத்தி அமைச்சரவை செயலாளர் கடிதம் ஒன்றை இன்று எழுதியுள்ளார். மாநில அளவிலும் இதே போன்றதொரு கட்டமைப்பை உருவாக்க கோரிக்கை வைக்கப்பட்டுள்ளது. புலம் பெயர்ந்தோர் நல நடவடிக்கைகளைக் கண்காணிக்க தன்னார்வலர்களை பயன்படுத்திக்கொள்ளுமாறும் மாநில அரசுகள் கேட்டுக்கொள்ளப்பட்டிருக்கின்றன.
(Visitor Counter : 76
வணிகம் மற்றும் தொழில்துறை அமைச்சகம்
இந்தியாவில் தயாரிக்கப்படும் பொருட்களுக்கு முன்னுரிமை அளிக்குமாறு வர்த்தக்கத்துறையினருக்கு மத்திய அமைச்சர் திரு பியூஷ் கோயல் கோரிக்கை
இந்தியாவில் தயாரிக்கப்படும் பொருட்களுக்கு முன்னுரிமை அளிக்குமாறு நாட்டின் வர்த்தகத் துறையினரை மத்திய வர்த்தகம் மற்றும் தொழில்துறை, நுகர்வோர் விவகாரங்கள், உணவு, பொது விநியோகம் மற்றும் ஜவுளித்துறை அமைச்சர் திரு பியூஷ் கோயல் கேட்டுக் கொண்டுள்ளார். ஐதராபாத்தில் நடைபெற்ற அகில இந்திய வைஷ்ய கூட்டமைப்பின் கூட்டத்தில் பேசுகையில் அவர் இதனைத் தெரிவித்தார்.
இந்திய தொழில்துறை மற்றும் உற்பத்தித் துறையை ஊக்குவிப்பதன் அவசியத்தை வலியுறுத்திய அமைச்சர், இதன் மூலம் வேலைவாய்ப்பு ஊக்குவிக்கப்படுவதுடன், மக்களின் வாழ்க்கையும் வளமாகும் என்று தெரிவித்தார். சுற்றுலாப் பயணிகள் தங்களது நிதி ஒதுக்கீட்டில் குறைந்தபட்சம் ஐந்து சதவீதத்தை உள்ளூர் தயாரிப்புகளுக்கு செலவிட வேண்டும் என்ற பிரதமர் திரு நரேந்திர மோடியின் கோரிக்கையை முன்வைத்த அவர், திறமைமிக்க நமது கலைஞர்கள், கைவினைஞர்கள், தொழில்முனைவோர் உள்ளிட்டோருக்கு ஆதரவளித்து, அவர்களை ஊக்குவிக்க வேண்டும் என்று கூறினார்.
கடந்த 30 ஆண்டுகளில் இந்தியாவின் ஒட்டுமொத்த உள்நாட்டு உற்பத்தி 11.8 மடங்கு அதிகரித்திருப்பதை திரு கோயல் சுட்டிக்காட்டினார். வாழ்க்கையின் அடிப்படைத் தேவைகளுக்காக போராடுவதில் இருந்து மக்களுக்கு விடுதலை அளிப்பதை உறுதி செய்வதற்காக கட்டமைப்பு சார்ந்த சீர்திருத்தங்களில் அரசு தீவிர கவனம் செலுத்தியதன் காரணமாக மக்களின் நிலை தற்போது பன்மடங்கு மேம்பட்டிருப்பதாக அவர் குறிப்பிட்டார். “நமது இளைஞர்கள் இப்போது தேவைகளுக்கான போராட்டங்களில் இருந்து விடுபட்டு, மிகுந்த லட்சியமிக்கவர்களாக உள்ளனர். புதிய கண்டுபிடிப்பாளர்களாகவும், தொழில்முனைவோராகவும் வளர்ச்சி அடைய அவர்கள் விரும்புகிறார்கள்”, என்று அமைச்சர் தெரிவித்தார்.
இந்தியாவுடன் அந்நிய வர்த்தக ஒப்பந்தங்களில் ஈடுபட வளர்ந்த நாடுகள் மிகுந்த ஆர்வம் காட்டுவதாகவும், உலகிலேயே மிக வேகமான ஒப்பந்தம் இந்தியாவிற்கும் ஐக்கிய அரபு அமீரகத்திற்கும் இடையே வெறும் 88 நாட்களில் நிறைவடைந்தது என்றும் திரு பியூஷ் கோயல் கூறினார். சமூக பாகுபாடுகளுக்கு முற்றுப்புள்ளி வைக்க வேண்டும் என்றும், பிரிவினைப் போக்குகளுக்கு புதிய இந்தியாவில் ஒருபோதும் இடமில்லை என்றும் அவர் உறுதிப்பட தெரிவித்தார்.
தொழிலாளர் மற்றும் வேலைவாய்ப்பு அமைச்சகம்
அமைப்புசாரா தொழிலாளர்களின் உலகின் மிகப்பெரிய தரவுத்தளமான இ-ஷ்ரம் மற்றும் தேசிய தொழில் சேவை இணையப்பக்கம் குறித்து 4 வது ஜி 20 ஈ.டபிள்யூ.ஜி கூட்டத்தில் இந்தியா விளக்கக்காட்சி அளித்தது
இந்தியாவின் ஜி 20 தலைமையின் கீழ் 4 வது வேலைவாய்ப்பு பணிக்குழு கூட்டம் இன்று இந்தூரில் தொடங்குகியது
இந்தியாவின் ஜி20 தலைமையின் கீழ் 4வதுவேலைவாய்ப்பு பணிக்குழு  கூட்டம் மத்தியப் பிரதேசத்தின் இந்தூர் நகரில் இன்று தொடங்கியது. கூட்டத்தின் தொடக்க அமர்வில், தொழிலாளர் மற்றும் வேலைவாய்ப்பு அமைச்சகத்தின் செயலாளரும் ஜி20 ஈ.டபிள்யூ.ஜி தலைவருமான திருமதி ஆர்த்தி அஹுஜா பிரதிநிதிகளை வரவேற்று, கடந்த மூன்று ஈ.டபிள்யூ.ஜி கூட்டங்களில் செய்யப்பட்ட விவாதங்கள் மற்றும் சாதனைகளை எடுத்துரைத்தார். எதிர்வரும் அமர்வுகளுக்கான அமைச்சர்கள் நிலையிலான வரைவுப் பிரகடனம் மற்றும் பயன் ஆவணங்கள் குறித்த பணிகளை இந்த அமர்வில் முடிக்க அவர் வாழ்த்து தெரிவித்தார்.
இணைத் தலைமை நாடுகளான இந்தோனேசியா, பிரேசில் ஆகியவற்றின் பிரதிநிதிகளும் தொடக்க அமர்வில் அறிக்கைகளை வெளியிட்டனர். பயனுள்ள கலந்துரையாடல்கள் மூலம் வேலையில் போட்டியிடுவது குறித்த தங்கள் நம்பிக்கையை வெளிப்படுத்தினர்.
அமைப்புசாரா தொழிலாளர்களின் உலகின் மிகப்பெரிய தரவுத்தளமான இ-ஷ்ரம் மற்றும் தேசிய தொழில் சேவை  இணையப்பக்கத்தில் இந்தியா ஒரு விளக்கக்காட்சியை வழங்கியது. இ-ஷ்ரம் மற்றும் என்.சி.எஸ் இணையப்பக்கங்கள் குறித்த விளக்கக்காட்சி, இந்தத் துறைகளில் இந்தியாவின் சாதனை குறித்த ஆர்வத்தையும் விருப்பத்தையும் வெளிப்படுத்திய சர்வதேச பிரதிநிதிகளுடனும் பகிர்ந்து கொள்ளப்படும்.
கூட்டத்தின் இதர அமர்வுகளில், அமைச்சர்கள் நிலையிலான வரைவுப் பிரகடனம் மற்றும் பயன் ஆவணங்களை இறுதி செய்வதை நோக்கமாகக் கொண்ட விவாதங்கள் நடைபெற்றன.
முன்னதாக, பிரதிநிதிகளுக்கு காலை யோகா வகுப்புக்கு ஏற்பாடு செய்யப்பட்டிருந்தது. இது தவிர, கூட்டத்தின்போது சிறிய யோகா பயிற்சிக்கும் ஏற்பாடு செய்யப்பட்டது. பிரதிநிதிகள் வரலாற்று சிறப்புமிக்க மாண்டு கோட்டை நகரத்திற்கு சுற்றுலா அழைத்துச் செல்லப்படுகின்றனர்.
பாதுகாப்பு அமைச்சகம்
எல்லை சாலைகள் அமைப்பின் சாதனை
லடாக் யூனியன் பிரதேசத்தை நாட்டின் இதரப் பகுதியுடன் இணைக்கும் 11,649 அடி உயரத்தில் உள்ள சோஜி லா மலைக்கணவாயை எல்லைச்சாலைகள் அமைப்பு எட்டி சாதனைப் படைத்துள்ளது. முதல் முறையாக இந்தக் கணவாய் டிசம்பர் 31-ம் தேதிக்குப் பின்னரும் திறந்துள்ளது.
விஜயக், பீகான் என்னும் முன்னணி திட்டங்கள் மூலம் எல்லைச்சாலைகள் அமைத்து இந்த சாதனையை எட்டியுள்ளது. பாதுகாப்பு முக்கியத்துவம் வாய்ந்த இடங்களை பராமரிப்பதுடன், லடாக்கின் சமூக பொருளாதார நலத்தையும் இவை காக்கின்றன. கடந்த 2020-ஆம் ஆண்டிலும் டிசம்பர் 31ம் தேதிக்கு பிறகு இது திறந்திருந்தது குறிப்பிடத்தக்கது. மோசமான வானிலை சூழலில், உள்ள இந்த கணவாயை படிந்திருக்கும் பனியை அகற்ற நவீன உபகரணங்கள் பயன்படுத்தப்பட்டு தற்போது இது திறந்துள்ளது.
2022-ம் ஆண்டின் முதல் மூன்று நாட்களில் இந்த கணவாய் வழியாக 178 வாகனங்கள் கடந்து சென்றுள்ளன.
எல்லைச் சாலை அமைப்பின் இந்த முயற்சியை லடாக் யூனியன்பிரதேச நிர்வாகமும், அப்பகுதி மக்களும் பாராட்டியுள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1787454
பாதுகாப்பு அமைச்சகம்
இந்திய கடலோர காவல்படை மீனவர்களை மீட்டது
இந்திய கடலோரக் காவல்படையின் கப்பலான அருஷ், சர்வதேச கடல் எல்லைக்கோடு அருகே ரோந்து மேற்கொண்டிருந்தபோது, அப்பகுதியில் எரிந்து மோசமான நிலையில் இருந்த கலாஷ் ராஜ் என்னும் படகில் இருந்து ஏழு மீனவர்களை, அங்கிருந்த மீன்பிடி படகுகளின் உதவியோடு மீட்டது. எஞ்சினில் எரிபொருள் கசிவு காரணமாக, அந்தப்படகு தீப்பற்றியதாகக் கூறப்படுகிறது. கமாண்டன்ட் அஷ்வினி குமார் தலைமையிலான கடலோரக்காவல் படை கப்பல் அருஷ், தீப்பிடித்த படகுக்கு அருகே விரைந்து சென்று, தீயணைப்பு பணியில் ஈடுபட்டது. ஆனால், மிக வேகமாகப் பரவிய தீயால், பெரும் சேதமடைந்த படகை மூழ்குவதிலிருந்து தடுக்க முடியவில்லை. படகில் களைப்படைந்து மோசமான நிலையில் இருந்த மீனவர்களைக் காப்பாற்றி கப்பலுக்கு கொண்டு வந்து முதலுதவி போன்ற முன்னுதவிகள் வழங்கப்பட்டன. ஐசிஜி கப்பல் ரோந்து மேற்கொள்ள வேண்டியிருந்ததால், மீட்கப்பட்ட மீனவர்கள் ஓகா பகுதிக்கு சென்று கொண்டிருந்த மற்றொரு மீன்பிடி படகில் ஒப்படைக்கப்பட்டனர். அந்தப்படகு நாளை ஓகா சென்றடையக்கூடும்.
------
(Visitor Counter : 147
பிரதமர் அலுவலகம்
திரு சுனில் ஜெயின் மறைவிற்கு பிரதமர் இரங்கல்
பிரபல இதழியலாளர் திரு சுனில் ஜெயினின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார்.
இது குறித்த சுட்டுரைச் செய்தியில் பிரதமர் கூறியிருப்பதாவது:
“சுனில் ஜெயின், நீங்கள் மிக விரைவாக எங்களைவிட்டு பிரிந்துவிட்டீர்கள். பத்திரிக்கைகளில் உங்களது எழுத்துக்களை வாசிப்பதையும், பலதரப்பட்ட விஷயங்களில் உங்களது உண்மையான மற்றும் உள்ளார்ந்த கருத்துக்களைக் கேட்பதையும் நான் இழப்பேன். பல்வேறு எழுச்சியூட்டும் பணிகளை நீங்கள் விட்டுச் செல்கிறீர்கள். உங்களது மறைவினால் இதழியல் துறை இன்று மிகுந்த சோகத்தில் உள்ளது. உங்களது குடும்பத்தினருக்கும், நண்பர்களுக்கும் எனது இரங்கல்கள். ஓம் சாந்தி.”
எஃகுத்துறை அமைச்சகம்
மகளிர் தொழில்முனைவோர் கண்காட்சி 2023 இல் சர்வதேச தினை ஆண்டுக் கொண்டாட்டம்
தினைகளை பிரபலப்படுத்தும் முயர்சியாக, ஹைதராபாத்தில் நடந்த மகளிர் தொழில்முனைவோர் கண்காட்சி 2023 இல் தேசிய கனிம வளர்ச்சி கழகம்  சூப்பர்ஃபுட் என்று கூறப்படும் தினைகளை விநியோகித்தது. 2023 ஆம் ஆண்டு சர்வதேச தினை ஆண்டாகக் கொண்டாடப்படுவதையொட்டி, என்எம்டிசி பெண் தொழில்முனைவோர்கள் தினை வணிகம் மேற்கொண்டு, நாட்டின் உணவுப் பாதுகாப்பிற்கு பங்களிக்க ஊக்குவித்துள்ளது. நிறுவனத்தின் சார்பாக, திரு. கே பிரவீன் குமார், தலைமை இயக்குனர்  மற்றும் திரு. கே மோகன், தலைமை மேலாளர்  ஆகியோர் பங்கேற்பாளர்களுக்கு தினைகளை விநியோகித்து ஆரோக்கியமான எதிர்காலத்திற்கு தினைகளின் முக்கியத்துவம் மற்றும் நன்மைகள் குறித்து கலந்துரையாடினர்.
தினை நுகர்வு அதிகரிக்கும் முயற்சியில், என்எம்டிசி சமீபத்தில் ஐஐஎம்ஆர் அங்கீகாரம் பெற்ற ஹைதராபாத் அஹோபிலம் ஃபுட்ஸ் நிறுவனம் மூலம் ‘ஊட்டசத்து உணவு:தினை’ என்ற அமர்வை நடத்தியது. அமர்வைத் தொடர்ந்து தினை மதிய உணவு வழங்கப்பட்டது.
நிலக்கரி அமைச்சகம்
வர்த்தக நிலக்கரி சுரங்க 7-வது சுற்று ஏலம் தொடங்கியது
வர்த்தக நிலக்கரி சுரங்க 7-வது சுற்று ஏலம் 2023 மார்ச் 29, அன்று நிலக்கரி அமைச்சகத்தின் மூலம் 103 நிலக்கரி, பழுப்பு நிலக்கரி சுரங்கங்களில் தொடங்கியது. அனைத்து நிலக்கரி சுரங்கங்களுக்கான இணையதள விண்ணப்பம் சமர்ப்பிப்பு 2023 ஜூன் 27 நண்பகல் 12 மணிக்கு நிறைவடைகிறது. நேரடி விண்ணப்ப சமர்ப்பிப்பு 2023, ஜூன் 27, மாலை 4 மணிக்கு நிறைவடைகிறது.
இது குறித்த விண்ணப்பங்கள் ஏலதாரர்கள் முன்னிலையில் புதுதில்லியில் 2023 , ஜூன் 28 அன்று காலை 10 மணிக்கு திறக்கப்படும்.
பெருநிறுவனங்கள் விவகாரங்கள் அமைச்சகம்
கொவிட்-19 பெருந்தொற்றை எதிர்கொள்ள பெருநிறுவன விவகாரங்கள் அமைச்சகம் எடுத்த பல்வேறு நடவடிக்கைகள்
கொவிட்-19 பெருந்தொற்றை எதிர்கொள்ள பெருநிறுவன விவகாரங்கள் அமைச்சகம் எடுத்துள்ள பல்வேறு நடவடிக்கைகள் குறித்து பெருநிறுவன விவகாரங்கள் இணை அமைச்சர் திரு ராவ் இந்தர்ஜித் சிங் மாநிலங்களவையில் கேள்வி ஒன்றுக்கு இன்று பதிலளிக்கும் போது விளக்கினார். அவற்றின் முக்கிய அம்சங்கள் வருமாறு:
1) 2020 ஏப்ரல் 1 முதல் டிசம்பர் 31 வரை கூடுதல் கட்டணங்கள் ஏதுமில்லாமல் ஆவணங்களை தாமதமாக சமர்ப்பிப்பதற்கான நிறுவன புதிய தொடக்கம் திட்டம் அறிமுகப்படுத்தப்பட்டது.
2) கொவிட் இரண்டாம் அலை மற்றும் பெருந்தொற்றால் ஏற்பட்டுள்ள சிரமங்களை கருத்தில் கொண்டு, படிவங்களை தாமதமாக சமர்ப்பிப்பதற்கான கூடுதல் கட்டணத்தில் பெருநிறுவன விவகாரங்கள் அமைச்சகம் சலுகைகளை அறிவித்தது. இந்த கால அளவு 2021 ஆகஸ்ட் 31 வரை நீட்டிக்கப்பட்டுள்ளது.
3) கொவிட் பெருந்தொற்றால் ஏற்பட்டுள்ள சிரமங்களை கருத்தில் கொண்டு, படிவங்களை சமர்ப்பிப்பதற்கான கடைசி தேதியை பெருநிறுவன விவகாரங்கள் அமைச்சகம் நீட்டித்தது.
4) கொவிட் தொடர்பான வாடகை சலுகையை 2021 ஜூன் 30-ல் இருந்து 2022 ஜூன் 30 வரை நீட்டிப்பதற்காக, நிறுவனங்கள்  விதிகள், 2015 திருத்த்ப்பட்டன.
5) கட்டாயமாக கூட்டப்பட வேண்டிய நிறுவனங்களின் இயக்குநர்கள் குழு கூட்டங்களுக்கான காலக்கெடு இரண்டு காலாண்டுகளுக்கு 60 நாட்கள் வரை நீட்டிக்கப்பட்டது. பின்னர் இது மேலும் நீட்டிக்கப்பட்டது.
6) செலவு தணிக்கையாளரால் நிறுவன நிர்வாகத்திற்கு சமர்ப்பிக்கப்பட வேண்டிய செலவு தணிக்கை அறிக்கைக்கான காலக்கெடு நீட்டிக்கப்பட்டு, கூடுதல் கட்டணத்தில் தளர்வளிக்கப்பட்டது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737223
----
(Visitor Counter : 247
பிரதமர் அலுவலகம்
குரு தேஜ்பகதூரின் நினைவு தினத்தில் பிரதமர் அஞ்சலி
குரு தேஜ்பகதூர் தனது இன்னுயிரைத் தியாகம் செய்த தினத்தையொட்டி பிரதமர் திரு நரேந்திர மோடி அவருக்கு அஞ்சலி செலுத்தியுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது;
குரு தேஜ்பகதூர் ஜி-யின் தியாக தினத்தில் அவருக்கு அஞ்சலி செலுத்துகிறேன். அவரது வீரம், கொள்கைகள் மற்றும் லட்சியத்தில் அசைக்கமுடியாத அர்ப்பணிப்புக்காக அவர் அனைவராலும் போற்றப்படுகிறார். கொடுங்கோன்மைக்கும், அநீதிக்கும், அவர் தலைவணங்க மறுத்தார். அவரது போதனைகள் நம்மை தொடர்ந்து ஊக்குவித்துக் கொண்டிருக்கும்.
------
(AP/PKV/KPG/KRS
(
PIB Headquarters
வ.உ.சிதம்பரனார் துறைமுகத்தில் 89,777 மெட்ரிக் டன் சரக்குகளுடன் கூடிய பெரிய கப்பலை கையாண்டு புதிய சாதனை
வ.உ.சிதம்பரனார் துறைமுகத்தில் 16.09.2019 அன்று சரக்கு தளம் ஒன்பதில் 89,777 மெட்ரிக் டன் சரக்குகளுடன் கூடிய பெரிய கப்பலை கையாண்டு புதிய சாதனை படைத்துள்ளது. பனமா நாட்டு கொடியுடன் எம்.வி. என்பிஏ வேர்மீர்  என்ற இக்கப்பல் 234.98 மீட்டர் நீளமும், 38 மீட்டர் அகலமும் மற்றும் 14.16 மீட்டர் மிதவை ஆழம் கொண்டது. இக்கப்பல் அமெரிக்கா நாட்டிலுள்ள பால்டிமோர்  என்ற துறைமுகத்திலிருந்து 89,777 டன் நிலக்கரியை இந்தியா சிமெண்ட் நிறுவனத்திற்கு எடுத்து வந்துள்ளது. இதற்கு முன்பு 25.07.2019 அன்று எம்.வி. காமாக்ஸ் எம்பரர்  என்ற கப்பலின் மூலம் 85,224 டன் சுண்ணாம்புக் கல் கையாளப்பட்டது குறிப்பிடத்தக்கது.
இக்கப்பல் சரக்குதளம் 9-ல் நாள் ஒன்றுக்கு 50,000 டன் சரக்குகளை கையாளும் திறன் கொண்ட மூன்று நகரும் பளுதூக்கிகள் மூலம் சரக்குகள் கையாளப்படுகிறது. இக்கப்பலின் மொத்த சரக்குகளும் 18.09.2019 இன்று இரவு 10.00 மணிக்குள் கையாளப்படும். இக்கப்பலின் முகவர்கள் பென் லைன் ஏஜென்சிஸ் இந்தியா பிரைவேட் லிமிடெட் மற்றும் ஸ்டிவிடோர் செட்டிநாடு லாஜிஸ்டிக்ஸ் பிரைவேட் லிமிடெட், தூத்துக்குடி ஆவர்கள்.
வ.உ.சிதம்பரனார் துறைமுகம் நடப்பு நிதியாண்டு ஆகஸ்ட் 2019 வரை 5.26 மில்லியன் டன் நிலக்கரியை கையாண்டுள்ளது. .
திரு. தா.கி. ராமச்சந்திரன்.,இ.ஆ.ப., வ.உ.சிதம்பரனார் துறைமுக பொறுப்புக் கழகத் தலைவர் அவர்கள் இந்த சாதனையை படைக்க காரணமாக இருந்த அனைத்து துறைமுக உபயோகிப்பாளர்கள், கப்பல் முகவர்கள், அனைத்து அதிகாரிகள், ஊழியர்கள், பளுதூக்கி இயந்திரம் இயக்குபவர்கள் மற்றும் அயராது உழைக்கும் தொழிலாளர்கள் அனைவரையும் பாராட்டியதுடன், வ.உ.சிதம்பரனார் துறைமுகம் தொடர்ந்து 14 மீட்டர் மிதவை ஆழமுடைய பெரிய கப்பல்களை கையாளுவதினால் தென்தமிழகத்தின் சர்வதேச கடற்வாணிபத்தின் அடுத்த நிலைக்கு முன்னேறியுள்ளது என்று கூறினார்.
மேற்சொன்ன தகவலை வ.உ.சிதம்பரனார் துறைமுக பொறுப்புக் கழகம் இன்று வெளியிட்டுள்ள பத்திரிகை செய்திக்குறிப்பில் தெரிவித்துள்ளது.
வணிகம் மற்றும் தொழில்துறை அமைச்சகம்
இந்தியா – மொரீஷியஸ் ஒருங்கிணைந்த பொருளாதார ஒத்துழைப்பு மற்றும் பங்கேற்பு ஒப்பந்தத்தின்கீழ், இந்தியா-மொரீஷியஸ் உயர் அதிகார வர்த்தகக் குழுவின் முதலாவது அமர்வு வெற்றிகரமாக நடைபெற்றது
இந்தியா-மொரீஷியஸ் உயர் அதிகார வர்த்தகக் குழுவின் முதலாவது அமர்வு புதுதில்லியில் 2022 ஆகஸ்ட் 1 முதல் 3 வரை நடைபெற்றது. இந்தக் கூட்டத்திற்கு மத்திய அரசின் தொழில் வர்த்தகத் துறை இணை செயலாளர் டாக்டர் ஸ்ரீகர் கே ரெட்டியும், மொரீஷியஸ் அரசின் வெளியுறவு அமைச்சக வர்த்தகக் கொள்கை இயக்குனர் திரு நாராயண் தத் பூதூ-வும் கூட்டாக தலைமை தாங்கினர்.
2021 ஏப்ரல் 1 முதல் அமலில் உள்ள இந்தியா-மொரீஷியஸ் இடையேயான ஒருங்கிணைந்த பொருளாதார ஒத்துழைப்பு மற்றும் பங்களிப்பு ஒப்பந்தத்தின் பொதுவான செயல்பாடு மற்றும் அமலாக்கம் குறித்து ஆய்வு செய்வதற்காக உயர்நிலை கூட்டு வர்த்தகக் குழு அமைக்கப்பட்டது. இந்த ஒப்பந்தம் ஆப்பிரிக்க நாடு ஒன்றுடன் இந்தியா கையெழுத்திட்டுள்ள முதலாவது ஒப்பந்தமாகும்.
இருநாடுகளுக்கும் இடையே 2019-20-ல் 690.02 மில்லியன் அமெரிக்க டாலராக இருந்த இருதரப்பு வர்த்தகம், 2021-22-ல் 786.72 மில்லியன் அமெரிக்க டாலராக அதிகரித்திருப்பதற்கு இந்தக் கூட்டத்தில் பாராட்டு தெரிவிக்கப்பட்டது. இந்த ஒத்துழைப்பை மேலும் அதிகரிக்க இருதரப்பிலும் ஒப்புக்கொள்ளப்பட்டது.
பரஸ்பர சுங்க நிர்வாக உதவி ஒப்பந்தம் செய்து கொள்ள இருதரப்பிலும் விருப்பம் தெரிவிக்கப்பட்டது. இது தொடர்பாக விரைவில் விவாதத்தை தொடங்கவும் ஒப்புக்கொள்ளப்பட்டது. இந்தக் கூட்டத்தில் அடுத்த அமர்வை 2023-ல் நடத்துவதற்கு இருதரப்பும் முடிவு செய்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1848300
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 127.93 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 98,416
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.28 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
குணமடைந்தோர் விகிதம் தற்போது 98.35 சதவீதம்;
கடந்த 24 மணி நேரத்தில் 8,834 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,40,69,608 என அதிகரித்துள்ளது.
கடந்த 24 மணி நேரத்தில் 8,306 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.94, இது கடந்த 63 நாட்களாக 2 சதவீதத்துக்கும் குறைவாக உள்ளது.
வாராந்திர பாதிப்பு விகிதம் 0.78 ஆகும். இது கடந்த 22 நாட்களில் 1 சதவீதத்துக்கும் குறைவாக உள்ளது.
இதுவரை மொத்தம் 64.82 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778324
நிலக்கரி அமைச்சகம்
கடந்த 2019-20ம் ஆண்டில் 248 மில்லியன் டன் அளவுக்கு நிலக்கரி இறக்குமதி செய்யப்பட்ட நிலையில் 2021-22ம் ஆண்டில் 209 மில்லியன் டன் அளவாக குறைந்துள்ளது
நாட்டின் எரிசக்தி தேவையை நிறைவேற்றுவதில் நிலக்கரி துறை முக்கிய பங்கு வகிக்கிறது. மின்சாரம், உரம், இரும்பு, சிமெண்ட் ஆகியவற்றின் உற்பத்தியில் நிலக்கரி இன்றியமையாததாக உள்ளது.
கடந்த 2019-20ம் ஆண்டில் 248 மில்லியன் டன் அளவுக்கு நிலக்கரி இறக்குமதி செய்யப்பட்ட நிலையில், தொடர்ந்து இரண்டு வருடங்களாக நிலக்கரி இறக்குமதி அளவு குறைந்துள்ளது. கடந்த 2020-21ம் ஆண்டில் 215 மில்லியன் டன் அளவிற்கும் 2021-22ம் ஆண்டில் 209 மில்லின் டன் அளவிற்கும் நிலக்கரி இறக்குமதி செய்யப்பட்டுள்ளது.
2019-20ம் ஆண்டில் நிலக்கரியின் தேவை 956 மில்லியன் டன் அளவாகவும் 2021-22ம் ஆண்டில் 1027 மில்லியன் டன் அளவாகவும் இருந்த நிலையில் அதன் இறக்குமதியின் அளவு அதிகரிக்கவில்லை.
இந்த நிலையில் 2020-21ம் ஆண்டில் அகில இந்திய அளவில் நிலக்கரி உற்பத்தி 716 மில்லியன் டன்னிலிருந்து 2021-22 ம் ஆண்டில் 777 டன்னாக அதிகரித்தது. இதன் மூலம் இறக்குமதியின் அளவு குறைந்துள்ளது.
மேலும் விவரங்களுக்கு இந்த ஆங்கில செய்தி குறிப்பை காணவும்: https://www.pib.gov.in/PressReleasePage.aspx?PRID=1830498